การรถไฟแห่งประเทศไทย เพิ่มเที่ยวรถขบวนพิเศษ 15 ขบวน เพื่อรองรับการเดินกลับระหว่างวันที่ 11-17 เมษายนนี้ ขณะที่ตั๋วโดยสารถูกจองเต็มแล้วคาดวันนี้มีผู้เดินทางสูงสุด 1 แสนคน
นายวรวุฒิ มาลา รักษาการผู้ว่าการรถไฟแห่งประเทศไทย ระบุว่า เพื่ออำนวยความสะดวกให้กับประชาชนในช่วงเทศกาลสงกรานต์ระหว่างวันที่ 11-17 เมษายนนี้ การรถไฟฯ ได้จัดเตรียมพ่วงตู้โดยสารเพิ่มเติมจากตู้ปกติจนเต็มหน่วยลากจูงในขบวนรถที่วิ่งให้บริการปกติทุกสายทั่วประเทศ 242 ขบวน และเพิ่มรถขบวนพิเศษอีก 15 ขบวน ระหว่างวันที่ 11-17 เมษายน 2562 เพื่อให้สามารถรองรับการเดินทางของผู้โดยสารสูงสุดต่อวันที่ 1 แสนคน         โดยวันนี้คาดว่าจะมีผู้เดินทางมากที่สุดประมาณ 1 แสนคน และจะมีการเพิ่มขบวนรถพิเศษ 3 ขบวนในเส้นทางกรุงเทพ-อุดรธานี/กรุงเทพ-อุบลราชธานี และกรุงเทพ-ศิลาอาสน์ ขณะที่เมื่อวานนี้มีผู้เดินทาง 60,000 คน         สำหรับมาตรการดูแลความปลอดภัย จะมีการตรวจวัดระดับแอลกอฮอล์และสารเสพติดของพนักงานขับรถ และให้เจ้าหน้าที่เข้มงวดเรื่องห้ามจำหน่ายเครื่องดื่มแอลกอฮอล์ และขอความร่วมมือผู้โดยสารไม่นั่งบริเวณหลังคา หรือบันได เพื่อความปลอดภัย        สำหรับบรรยากาศที่สถานีรถไฟกรุงเทพ บ่ายวันนี้ (11 เม.ย) มีประชาชนทยอยเดินทางกลับภูมิลำเนาเป็นจำนวนมาก ซึ่งผู้ใช้บริการหลายคน ต่างระบุว่าขณะนี้ไม่มีตั๋วโดยสารแล้ว เพราะที่นั่งถูกจองเต็ม สามารถซื้อได้เพียงตั๋วยืนหรือตั๋วที่ไม่มีที่นั่งเท่านั้น